《孟总戎生日新膺简命》
明代·李孙宸

万里提封建汉旌，貔貅千队振军声。风清海国春归马，雨过鲸鲵夜洗兵。

简命即看黄钺重，烟霞宁忘赤松盟。歌钟日暮侯门宴，乞得金浆自露茎。

作者简介：明广东香山人，字伯襄。万历四十一年进士。教习庶吉士。崇祯间官至南京礼部尚书。性孝友廉介。诗祖《三百篇》，书法祖魏晋，草篆隶楷皆工。有《建霞楼集》。